钦定古今图书集成/方舆汇编/边裔典/第058卷 > 梁
## 钦定古今图书集成/方舆汇编/边裔典/第058卷 > 梁

### 武帝天监二年中天竺国遣使献方物

按《梁书·武帝本纪》云云。按《天竺传》，中天竺国在大
月支东南数千里，地方三万里，一名身毒。汉世张骞
使大夏，见卭竹杖、蜀布。国人云：“市之身毒。”身毒即天
竺，盖传译音字不同，其实一也。从月支高附以西，南
至西海，东至槃越，列国数十，每国置王，其名虽异，皆
身毒也。汉时羁属月支，其俗土著与月支同，而卑湿
暑热，民弱畏战，弱于月支。国临大江，名新陶，源出崑
仑，分为五江，总名曰“恒水。”其水甘美，下有真盐，色正
白如水精。土俗出犀、象、貂、鼲、玳瑁、火齐、金、银、铁、金镂
织成金皮罽、细摩白叠、好裘、毾㲪。《火齐》状如云母，色
如紫金，有光耀，别之则薄如蝉翼，积之则如纱縠之
重沓也。其西与大秦、安息交市海中多大秦珍物，珊
瑚、琥珀、金碧珠玑、琅玕、郁金、苏合，是合诸香汁煎之，
非自然一物也。又云：“大秦人采苏合，先笮其汁以为
香膏，乃卖其滓与诸国贾人，是以展转来达中国，不
大香也。”郁金独出罽宾国，华色正黄而细，与芙蓉华
里被莲者相似。国人先取以上佛寺，积日香槁，乃粪
去之。贾人从寺中征顾，以转卖与佗国也。汉桓帝延
熹九年，大秦王安敦遣使自日南徼外来献。汉世唯
一通焉。其国人行贾往往至扶南、日南、交趾，其南徼
诸国人少有到大秦者。孙权黄武五年，有大秦贾人
字秦论，来到交趾。交趾太守吴邈遣送诣权，权问方
土谣俗，论具以事对。时诸葛恪讨丹阳，获黝《歙短人》，
论见之曰：“大秦希见此人。”权以男女各十人，差吏会
稽刘咸送论，咸于道物故，论乃径还本国。汉和帝时，
天竺数遣使贡献，后西域反叛遂绝。至桓帝延熹二
年、四年，频从曰南徼外来献。魏、晋世绝不复通。唯吴
时扶南王范旃遣亲人苏物使其国，从扶南发，投拘
利口，循海大湾中，正西北入，历湾边数国，可一年馀。
到天竺江口，逆水行七千里，乃至焉。天竺王惊曰：“海
滨极远，犹有此人。”即呼令观视国内，仍差陈、宋等二
人，以月支马四匹报旃。遣物等还，积四年方至。其时
吴遣中郎康泰使扶南，及见陈、宋等，具问天竺土俗，
云：“佛道所兴国也，人民敦庞，土地饶沃。其王号茂论。
所都城郭，水泉分流，绕于渠”壍，下注大江。宫殿皆雕
文镂刻，街曲市里，屋舍楼观，钟鼓音乐，服饰香华，水
陆通流，百贾交会，奇玩珍玮，恣心所欲。左右嘉维、舍
卫、叶波等十六大国，去天竺或二三千里，共尊奉之，
以为在天地之中也。天监初，其王屈多遣长史竺罗
达奉表曰：“伏闻彼国，据江傍海，山川周固，众妙悉备，
庄严国土，犹如化城，宫殿庄饰，街巷平坦，人民充满，
欢娱安乐。大王出游，四兵随从，圣明仁爱，不害众生，
国中臣民，循行正法。大王仁圣，化之以道，慈悲群生，
无所遗弃，常修净戒，式导不及，无上法船，沈溺以济，
百官氓庶，受乐无恐。诸天护持，万神侍从，天魔降服，
莫不归仰。王身端严，如日初出，仁泽普润，犹如大云，
于彼震旦，最为殊胜。臣之所住国土，首罗天守护，令
国安乐，王王相承，未曾断绝，国中皆七宝形像，众妙
庄严，臣自修检，如化王法。臣名屈多，奕世王种，惟愿
大王，圣体和平。今以此国群臣民庶，山川珍重，一切
归属，五体投地，归诚大王。使人竺达多，由来忠信，是
故今遣。大王若有所须，珍奇异物，悉当奉送。此之境
土，便是大王之国，王之法令善道，悉当承用。愿二国
信使，往来不绝，此信返还，愿赐一使，具宣圣命，备敕
所宜，款至之诚，望不空返。所白如允，愿加采纳。”今奉
献琉瑠唾壶、杂香、吉贝等物。
天监三年九月，北天竺国遣使献方物。

按：《梁书武帝本纪》云云。